東亭逐雀
作者：張方平
朝代：宋

paragraphs: 芳園夏景初，茂樹成帷幄。
幽亭鮮人到，羣雀宅簷桷。
飛集得所安，朋噪聲何樂。
幸無彈弋虞，復免鷹鸇捉。
入水時尚賒，孳育日以數。
啄場徒耗粟，穿屋皆有角。
屬我厭歊蒸，來居屏紛濁。
置榻開小窗，當軒掛踈箔。
莫肯少畏避，竟來鬭紛魄。
爭粒時聚喧，奪栖或相摶。
誰命爲嘉賓，輕率可無怍。
主人不爾堪，盡逐歸蓬藿。